text: Esbjergenser bliver verdensmester som 60-årig
  09 september 2019 kl. 08.50
  Efter 9 timer 25 minutter og 25 sekunder kunne Else Grønkjær-Bloch fra Esbjerg løbe først over stregen i duathlon i Zofingen i Schweiz. 
  Hun blev vinder søndag eftermiddag i sin klasse. 60-64-årige. 
  - Det er stort at blive verdensmester som 60-årig. Men det er vel stort i hvilken som helst alder. Det er fantastisk. Jeg er en glad Else, siger hun til TV SYD. 
  Distancen i den bjergrige egn lød på 10 kilometer løb. 150 kilometer på cykel. Og til sidst 30 kilometer løb. 
  - Det var ekstremt hårdt med mange højdemeter både på løbene og på cykelruten. Jeg har meget, meget ømme ben i dag og kan faktisk næsten ikke gå ordentlig. Jeg var heldigvis ikke klar over, at det var så ekstremt.
  Koldt og regnfuldt
  Vejret var heller ikke godt. 
  - Det øsregnede, så jeg blev kold og våd. Der var kun 10 grader varmt og ingen sol overhovedet, fortæller hun fra Zofingen.
  - Jeg har været syg de sidste 10 dage, men jeg tog afsted, da jeg hele tiden mente, at næste dag ville mine sygdomssymptomer blive bedre. Så jeg stillede op til start og tænkte, at jeg stopper bare, hvis min vejrtrækning ikke vil. 
  Det gik heldigvis godt. Og nu kan Else Grønkjær-Bloch kalde sig verdensmester.
  